આપણે એટલા બધા સામાજીક છીએ કે કોઈનો ફોન નંબર આપણી પાસે આવ્યો નથી કે તેને વ્હોટ્સએપ પર મેસેજોનો મારો ચલાવતાં અચકાતા નથી. સામી વ્યક્તિને આપણે પૂરા ઓળખતા ય ન હોય તે છતાં જાણે આપણી નૈતિક જવાબદારી થઈ જાય છે કે તેને ચેતવણી આપતાં, કોઈકે ફોરર્વડ કરેલા પણ જાણે પોતે જ એ લખ્યા હોય તે રીતે કેટલાક લોકો તો તેમાં પોતાની લાગણીઓ પરોવીને બીજાને દે ધનાધન ફોરર્વડ કરવા માંડે. એ મેસેજમાં મોટેભાગે સમાચારો હોય, કુદરતી રીતે સ્વાસ્થ્ય જાળવવાના નુસખાઓ હોય, કોઈ બાળક ખોવાઈ ગયું છે કે પછી કોઈ બાળકને લોહીની જરૂર છે. હા, અકસ્માત અને આગના બનાવો તો ન્યૂઝ ચેનલો કરતાં પણ વધુ વિસ્તૃત રીતે ફોટાઓ સાથે આગળ મોકલે. મુકેશ અંબાણીના ઘરે આગ લાગી હોય તો તેના ફોટાઓ કલાકમાં વિશ્વભરમાં પહોંચી ગયા હતા.